N Á R O D N Á   R A D A    S L O V E N S K E J   R E P U B L I K Y

IV. volebné obdobie

N á v r h 

Zákon z ...................2008,

ktorým sa mení a dopĺňa zákon Slovenskej národnej rady č. 401/1990 Zb. o meste Košice 
v znení neskorších predpisov

Národná rada Slovenskej republiky sa uzniesla na tomto zákone:

Čl. I
Zákon Slovenskej národnej rady č. 401/1990 Zb. o meste Košice v znení zákona č. 130/1991 Zb., zákona č. 295/1992 Zb., zákona č. 109/1993 Z. z. a zákona č. 222/2006 Z. z. sa mení a dopĺňa takto:
1. V § 2 sa  za ods. 2 dopĺňa nový ods. 3, ktorý znie:

„(3) Mestská časť ako právnická osoba podľa § 2 ods. 2 má ako žiadateľ na účely čerpania prostriedkov z fondov Európskej únie postavenie obce.“.

2. V § 11 ods. 5 sa za slová „jeho námestníci,“ vkladajú slová „najviac dvaja,“.
Čl. II
Tento zákon nadobúda účinnosť 1. júna 2008.

Dôvodová správa

A. Všeobecná časť

       Zákon č. 401/1990 Zb. o meste Košice v znení neskorších predpisov (ďalej len „zákon o Košiciach“) bol schválený 1. októbra 1990. Jeho hlavným účelom je upraviť organizáciu a výkon územnej samosprávy na území mesta Košice. Zákon o Košiciach predstavuje vo vzťahu k zákonu č. 369/1990 Zb. o obecnom zriadení špeciálnu právnu úpravu (lex specialis) čo zreteľne vyjadruje jeho ustanovenie § 24 ods. 1, podľa ktorého „Ak  tento zákon  neustanovuje inak,  vzťahujú sa  na mesto ustanovenia  zákona Slovenskej  národnej  rady  č. 369/1990  Zb. o obecnom zriadení ...“. Legislatívny základ pre existenciu samostatného zákona o Košiciach predstavuje ustanovenie § 22a ods. 1 zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“), podľa ktorého „Právne postavenie, územné usporiadanie a orgány samosprávy miest s počtom obyvateľov nad 200 000 upravuje osobitný zákon.“. 

     Zákon o Košiciach bol počas svojej 17 ročnej účinnosti päťkrát novelizovaný. Posledná novelizácia zákona o Košiciach bola vykonaná zákonom č.226/2006 Z. z. 
    
    Základná odlišnosť zákona o Košiciach od zákona o obecnom zriadení spočíva v organizácii orgánov územnej samosprávy. Zákon o Košiciach je, obdobne ako zákon č. 377/1990 Zb. o hlavnom meste Slovenskej republiky Bratislave v znení neskorších predpisov,  založený na dvojstupňovej organizácii územnej samosprávy, pričom prvý stupeň predstavuje mesto a druhý stupeň mestské časti. 

Predložený legislatívny návrh je v súlade s Ústavou Slovenskej republiky a nemá dopad na štátny rozpočet ani na rozpočty územnej samosprávy.

B. Osobitná časť

K Čl. I

K bodu 1

Určuje sa, aby mestské časti v Košiciach mohli ako právnické osoby byť žiadateľmi prostriedkov z fondov Európskej únie. Zosúlaďuje sa so zákonom o Bratislave.

K bodu 2

Návrh sa zosúlaďuje so zákon č. 369/1990 Zb. z. v znení neskorších predpisov, kde v mestách môžu byť volení najviac dvaja zástupcovia primátora.

K Čl. II
     
Navrhuje sa účinnosť predkladanej novely zákona o meste Košice od 1. júna 2008.         

                          DOLOŽKA ZLUČITEĽNOSTI

Návrhu zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov

1.	Navrhovateľ právneho predpisu: skupina poslancov Národnej rady Slovenskej republiky

2.	Názov právneho predpisu:  Návrh zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a Európskej únii:

a)	Návrh zákona svojou problematikou
-	nepatrí medzi prioritné oblasti aproximácie práva uvedené v čl. 70 Európskej dohody o pridružení (asociačná dohoda),
-	nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Únie (Biela kniha),
-	nepatrí medzi prioritné úlohy vlády Slovenskej republiky na rok 2008,
-	nie je zaradený do Plánu legislatívnych úloh vlády Slovenskej republiky na rok 2008,
-	nie je zaradený do Národného programu pre prijatie aquis communitaire.

b)	Nevyplýva zo schválenej negociačnej pozície Slovenskej republiky

4.	Problematika návrhu právneho predpisu

-	nie je upravená v práve Európskych spoločenstiev,
-	nie je upravená v práve Európskej únie.

5.	Stupeň zlučiteľnosti návrhu zákona s právnymi predpismi Európskych spoločenstiev a Európskej únie:

       Vzhľadom na vnútroštátny charakter upravenej problematiky je vyjadrovanie stupňa zlučiteľnosti s právom ES/EÚ bezpredmetné.

6. Gestor (spolupracujúce rezorty):    - 

7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

        Na príprave návrhu zákona sa nezúčastnili experti.

Doložka finančných, ekonomických, environmentálnych vplyvov            a vplyvov na zamestnanosť 

1.	Odhad na verejné financie
      Návrh zákona nemá dopad na príjmy obcí a miest

2.	Odhad dopadov na obyvateľov , hospodárenie podnikateľskej sféry a iných  právnických osôb
Návrh zákona nebude mať dopad na štátny rozpočet 

3.	Odhad dopadov na životné prostredie
Návrh zákona nebude mať vplyv na životné prostredie

4.	Odhad dopadov na zamestnanosť
Návrh zákona nebude mať dopad na zamestnanosť